Nakon što je otkriveno da su članovi komisija za izdavanje uporabne dozvole dobivali stanove ili ih kupovali od investitora po povlaštenim uvjetima, afera uporabne dozvole ima novi nastavak.

Večernji list posjeduje dokumente koji otkrivaju kako je niknuo stambeno-poslovni kompleks na Ravnicama koji su gradili društva Geoprojekt i Petrokov – prvi kao ulagač, a potonji kao vlasnik zemljišta.

Za zaštićene najmoprimce

No, vlasnik zemljišta bio je i Grad Zagreb te postoji sumnja da su u tim zagradama stanove dobili ili kupili po povlaštenim uvjetima visoki gradski dužnosnici. Jedna od njih je Jelena Pavičić Vukičević, bivša zamjenica gradonačelnika Milana Bandića i aktualna potpredsjednica Gradske skupštine, koja je u siječnju u stanu u Bulvanovoj 22 imala osnivački sastanak udruge Klub Milana Bandića. Stan je površine 100 četvornih metara.

– Stan smo suprug i ja kupili na kredit i otplaćujemo ga. To nam je jedina nekretnina jer smo prodali manji stan kako bismo kupili ovaj. Ja nisam imala povlašten položaj pri kupnji stana i prvi put čujem za tu informaciju – rekla je J. Pavičić Vukičević.

U istom kompleksu stan od 93 kvadrata ima i gradski pročelnik za financije Slavko Kojić, koji je i upisan kao vlasnik, a stan nije kupljen kreditom, nego gotovinom.

I Vesna Lubin, zamjenica pročelnika za izgradnju grada, na adresi IV. Maksimirsko naselje 21 ima prijavljenu telefonsku liniju, no nije upisana kao vlasnica u zemljišne knjige. Kojića i V. Lubin zvali smo za komentar, ali do zaključenja broja nisu se javljali.

Iz Grada smo zatražili odgovore na pitanja je li Grad Zagreb vlasnik bilo kojeg stana ili poslovnog prostora te jesu li gradski službenici imali povlaštene uvjete za kupnju stanova.

"Potvrđujemo da je Grad Zagreb vlasnik 30 stanova. Stanovi su na adresama Albrechtova 24 I 28, IV. Maksimirsko naselje br. 26, 28, 30, 34 i 36, III. Maksimirsko naselje br. 4 I Bulvanova 14, 16 i 18, površine od 25,66 do 61,65 m2, a koriste ih stanari po različitim pravnim osnovama korištenja bilo kao zaštićeni najmoprimci – nekadašnji nositelji stanarskog prava, preko korisnika temeljem dodjele s gradske liste sukladno gradskim odlukama, odnosno sukladno Zakonu o najmu stanova", stoji u odgovoru pročelnice Ureda za imovinsko-pravne poslove Jasminke Lukač.

U odgovoru na pitanje jesu li neki službenici imali povlašten položaj pri kupnji stana, Lukač je odgovorila:

"Pojedini predmeti izuzeti su od strane PNUSKOK-a. Grad Zagreb ne može odgovarati na upite javnih medija koji se na bilo koji način dovode u vezu s aktualnim predistražnim ili istražnim radnjama."

Kompleks na Ravnicama zanimljiv je i po tome što su predsjednice povjerenstava za izdavanje uporabnih dozvola bile Vera Siuc i Marica Savić. Potonja je bila predsjednica 90 posto svih povjerenstava za izdavanje uporabnih dozvola zgrada koje su gradila društva Zagrebgradnja i Geoprojekt. Marica Savić i članovi njezine obitelji vlasnici su dvoznamenkastog broja stanova u Zagrebu.

Iz zemljišnih knjiga vidljivo je i da zgrada u Bulvanovoj 23 i 23A nema priloženu građevinsku i uporabnu dozvolu.

A što je s porezom?

Zanimljivo je i kako je uopće okrupnjeno zemljište na Ravnicama. Najprije su sročeni ugovori o gradnji između Petrokova i Geoprojekta iako građevinske čestice još nisu bile parcelirane. Grad je sklopio i tri zamjene zemljišta – dvije s Geoprojektom koji je Gradu dao zemljišta na Vrbanima III i Ravnicama za gradnju cesta da bi Geoprojekt dobio česticu za formiranje građevinske parcele. Jednu nagodbu Grad je sklopio s društvom Petrokov također za pristupne ceste. Iz ta tri ugovora nije posve jasno koliku je površinu Grad dao ni dobio jer su navedeni dijelovi čestica, a ne četvorni metri.

Najzanimljiviji je kupoprodajni ugovor zemljišta površine 4509 četvornih metara na iznos od 1 euro koji su sklopili partneri u gradnji, Petrokov kao prodavatelj i Geoprojekt kao kupac. Iz Porezne uprave nisu odgovorili je li plaćen porez jer je to porezna tajna. Porez treba platiti i za sve zamjene zemljišta.

Društva Geoprojekt i Petrokov nisu odgovorili na pitanja.

>> USKOK želi znati kome su sve investitori u Gradu 'dijelili' stanove

>> Još se ne zna tko je sve za 'žmirenje' na pogreške u gradnji dobio stan

>> U Zagrebu je nulta tolerancija na korupciju, tko bude uhvaćen, dobit će otkaz

>> Građevinari dijelili stanove članovima gradskih komisija?